CELEX: 62022CN0163
Language: sk
Date: 2022-03-03 00:00:00
Title: Vec C-163/22 P: Odvolanie podané 3. marca 2022: Gmina Miasto Gdynia a Port Lotniczy Gdynia-Kosakowo sp. z o.o. proti rozsudku Všeobecného súdu z 21. decembra 2021 vo veci T-263/15 RENV, Gmina Miasto Gdynia a Port Lotniczy Gdynia-Kosakowo/Komisia

10.5.2022   
            
            
               SK
            
            
               Úradný vestník Európskej únie
            
            
               C 191/22
            
         
      Odvolanie podané 3. marca 2022: Gmina Miasto Gdynia a Port Lotniczy Gdynia-Kosakowo sp. z o.o. proti rozsudku Všeobecného súdu z 21. decembra 2021 vo veci T-263/15 RENV, Gmina Miasto Gdynia a Port Lotniczy Gdynia-Kosakowo/Komisia
      (Vec C-163/22 P)
      (2022/C 191/28)
      Jazyk konania: poľština
      
         Účastníci konania
      
      
         Odvolateľka: Gmina Miasto Gdynia a Port Lotniczy Gdynia-Kosakowo sp. z o.o. (v zastúpení: K. Gruszecka-Spychała, P. K. Rosiak, radcy prawni)
      
         Ďalší účastníci konania: Európska komisia, Poľská republika
      
         Návrhy odvolateľky
      
      
                  —
               
               
                  zrušiť rozsudok Všeobecného súdu z 21. decembra 2021 vo veci T-263/15 RENV, Gmina Miasto Gdynia a Port Lotniczy Gdynia-Kosakowo/Komisia,
               
            
                  —
               
               
                  vydať konečné rozhodnutie vo veci, ktorým sa prvý, štvrtý a šiesty žalobný dôvod uznajú za dôvodné v zmysle uvedeného odvolania a napadnuté rozhodnutie sa zruší v súlade so žalobným návrhom,
               
            
                  —
               
               
                  v konečnom rozhodnutí uvedenom v bode 2 vyššie sa rozhodne o trovách prvostupňového a odvolacieho konania.
               
            
         Odvolacie dôvody a hlavné tvrdenia
      
      Prvý odvolací dôvod sa týka porušenia práva, ktorého sa dopustil Všeobecný súd pri výklade článku 107 ods. 1 ZFEÚ v súvislosti s analýzou prvej časti prvého žalobného dôvodu s ohľadom na mylné zistenie výhody a nesprávneho určenia sumy pomoci, ktorá sa má vrátiť, vzneseného v rámci štvrtého žalobného dôvodu.
      Druhý odvolací dôvod sa týka porušenia práva, ktorého sa dopustil Všeobecný súd tým, že pri posudzovaní druhej výhrady šiesteho žalobného dôvodu týkajúceho sa protiprávneho späťvzatia rozhodnutia 2014/883/EÚ (1) a nahradenia ho napadnutým rozhodnutím nezohľadnil zásady ochrany legitímnych očakávaní, právnej istoty a účinnej právnej ochrany, čím uskutočnil výklad v rozpore s právom, ktorý pripúšťa, aby Komisia svojvoľne vzala vlastný právny akt, už napadnutý na Všeobecnom súde, späť a svojvoľne zmenila jeho obsah bez zohľadnenia záujmov a očakávaní účastníka konania, ktorý tento právny akt napadol.
      Tretí odvolací dôvod týkajúci sa porušenia práva Všeobecným súdom pri posudzovaní tretej výhrady šiesteho žalobného dôvodu týkajúcej sa porušenia procesných práv žalobcov, ako aj porušenia zásady riadnej správy vecí verejných, lojálnej spolupráce a ochrany legitímnych očakávaní tým, že Všeobecný súd nekonštatoval povinnosť Komisie zmeniť rozhodnutie o začatí konania alebo vydať nové rozhodnutie zo strany Komisie v prípade, keď boli splnené podmienky na opravu alebo rozšírenie rozhodnutia o začatí konania stanovené v napadnutom rozsudku.
      
         (1)  Rozhodnutie Komisie 2014/883/EÚ z 11. februára 2014 o opatrení SA.35388 (13/C) (ex 13/NN a ex 12/N) – Poľsko – Zriadenie letiska Gdynia-Kosakowo [oznámené pod číslom C(2014) 759]; Ú. v. EÚ L 357, 2014, s. 51.